J. Šimko, poslanec: (2008-04-03):
Vážené dámy, vážení páni, som presvedčený, že v prípade analýzy potreby tohto zákona sa všetci tu, v sále zhodneme na týchto bodoch. Tento zákon sa bude určite dotýkať mnohých rodín na Slovensku. Ďalej, príchod dieťaťa do rodiny môže znamenať vážny zásah do rodinného rozpočtu. So zvyšujúcim sa počtom detí v rodine sa všeobecne hmotná situácia rodín zhoršuje. A rovnako, myslím si, že sa zhodneme v konštatovaní, že sa rodí na Slovensku málo detí, čo, samozrejme, nie je novodobá, ale už dlhodobá záležitosť, dlhodobý problém. A nie je to len problém Slovenska. Je to problém každej vyspelej krajiny v Európe, ale i vo svete. Dokonca si myslím, že v prípade Slovenska je to jeden taký príklad, ako sa zlepšuje celková ekonomická situácia v spoločnosti, tak sa znižuje počet narodených detí. Samozrejme, má to aj svoje ekonomické konzekvencie. Z tohto krátkodobého hľadiska je to možno aj celkom výhodné pre štátny rozpočet, lebo keď sa rodí menej detí, tak bude menej výdavkov do školstva, do predškolských zariadení. Možno to bude znamenať aj menšie výdavky do zdravotníctva, lebo nebude potrebných toľko zdravotných výkonov, keďže najrizikovejšou skupinou, ktorá podlieha ľahšie chorobám, sú práve malé deti a v prípade menšej pôrodnosti bude tých zdravotných výkonov pre malých pacientov aj menej. A keby sme skončili pri takejto povrchnej analýze, tak všetci môžeme skonštatovať, že zákon kvázi na podporu rodiny, ktorý zvýšil príspevok pri narodení prvého dieťaťa, už máme. Preto najmä v záujme rodín, ktoré už majú prvé dieťa a čakajú ďalší prírastok, ktoré po schválení spomínanej nedávnej novele si povzdychli: „A čo my, my, ktorí sme už viackrát posilnili demografický vývoj Slovenska? Čo my, ktorým záleží na vývoji lepšej budúcnosti tejto krajiny, lebo deti sú naša budúcnosť?“ Dámy a páni, možno si to naozaj neuvedomujeme, aj keď o tom silne pochybujem, ale niektoré rodiny sa usmievajú, no mnohé plačú. Za to, že podporujú demografický rast, im táto vláda, ktorá si hovorí sociálna, nepomáha. Je mi skutočne ľúto, že už teraz vznikajú na izbách pôrodníckych oddelení takéto situácie. Na izbe leží jedna mladá dievčina, ktorá príde zo zamestnania, to znamená, s príjmom a teda aj s náhradami ako nemocenská dávka, materská, a iná mamička, ktorá tam bude čakať možno narodenie, resp. bude tam s druhým, tretím dieťaťom z materskej, keď majú len jeden príjem a tá prvá dostane od štátu 25 tisíc a tá druhá zatiaľ päťkrát menej. Dámy a páni, mali by sme si uvedomiť, že doterajší stav môže mať skutočne katastrofálne následky. Áno, už v úvode som povedal, že pre začiatok to bude mať isté ekonomické výhody, keď sa bude rodiť menej detí, lebo bude menej výdavkov. No asi mnohí z vás zabúdajú, aj keď máte 50 rokov, že o 15 rokov na váš dôchodok pri tomto systéme nebude mať kto robiť. Veď keď sa bude rodiť menej detí, tak to bude veľmi komplikované. A už sme veľmi často v posledných mesiacoch diskutovali, ako má nepriaznivý demografický vývoj negatívny vplyv na dôchodkový systém. Vážené panie poslankyne, páni poslanci, profit z vysokého ekonomického rastu Slovenskej republiky sa neprenáša na všetky skupiny občanov rovnako a v spravodlivej miere. Za poškodených sa môžu považovať tí, ktorí zodpovedne prispievajú aj k budúcemu ekonomickému rastu, pracujúci rodičia, ktorí zároveň vychovávajú svoje deti a pripravujú ich na povolanie. Od generácie detí a mladých ľudí závisí budúci ekonomický vývoj a rast, ale tiež budúcnosť dôchodkového systému v krajine. A tak verím, že si to dobre uvedomujete a predložený návrh podporíte. Ďakujem. (Potlesk.)